
ROZSUDOK V MENE SLOVENSKEJ REPUBLIKY Okresný súd Poprad, sudkyňou JUDr. Zuzanou Salajovou, v právnej veci starostlivosti súdu o mal. deti: A. B., nar. XX. XX. XXXX a C. B., nar. XX. XX. XXXX, obe trvale bytom D., E. XXX/X, obe zastúpené opatrovníkom: Úrad práce, soc. vecí a rodiny Poprad, deti rodičov – matky: F. B., G. H., nar. XX. XX. XXXX, trvale bytom D., E. XXX/X, toho času B., I. XXXX/X, J. G., a otca: nebohý K. B., nar. XX. XX. XXXX, zomr. XX. XX. XXXX, o návrhu navrhovateľky: L. B., G. B., nar. XX. XX. XXXX, trvale bytom D., E. XXX/X, o zverenie mal. detí do náhradnej osobnej starostlivosti starej matky, takto rozhodol: I. Ruší uznesenie Okresného súdu Poprad č. k. 14P/12/2024 - 13 z 02. 02. 2024, ktorým bolo nariadené neodkladné opatrenie. II. Zveruje maloleté deti A. B., nar. XX. XX. XXXX a C. B., nar. XX. XX. XXXX, do náhradnej osobnej starostlivosti starej matky L. B., nar. XX. XX. XXXX. III. Stará matka je oprávnená a povinná vykonávať náhradnú osobnú starostlivosť o výchovu, zdravie, výživu a všestranný vývoj maloletých detí. IV. Právo zastupovať maloleté deti a spravovať ich majetok má stará matka iba v bežných veciach. V. M. F. B., nar. XX. XX. XXXX, je povinná prispievať na výživu maloletých detí A. B. a C. B. sumou 30 % zo sumy životného minima na každé nezaopatrené neplnoleté dieťa mesačne, vždy do 15. dňa v mesiaci vopred na účet Úradu práce, soc. vecí a rodiny Poprad, odo dňa doručenia tohto rozsudku matke. VI.
Žiaden z účastníkov n e m á nárok na náhradu trov konania. odôvodnenie:
1. Navrhovateľka, stará matka mal. detí, podala na tunajší súd 28. 03. 2024 návrh vo veci samej, ktorým žiadala, aby súd zveril maloleté deti A. B., nar. XX. XX. XXXX a C. B., nar. XX. XX. XXXX do jej náhradnej osobnej starostlivosti. 2. Návrh odôvodnila tým, že uznesením Okresného súdu Poprad č. k. 14P/12/2024 - 13 z 02. 02. 2024 súd neodkladným opatrením zveril mal deti A. B., nar. XX. XX. XXXX a C. B., nar. XX. XX. XXXX do jej starostlivosti. Matka mal. detí odišla do Českej republiky, doteraz sa nevrátila späť, o svoje mal. deti sa prestala zaujímať, nekontaktuje ich a neprispieva na ich výživu. Mal. deti A. a C. žijú v jej domácnosti. Bývajú v nájomnom byte, nájom navrhovateľka uhrádza vo výške 160 eur, do domácnosti je privedená voda a elektrina. V byte je kúpeľňa, toaleta, chodba, kuchyňa a obývacia izba. Mal. deti majú zabezpečené lôžka, šatstvo. O maloletých sa celodenne stará, nemá s nimi žiadne výchovné problémy. Mal. C. chodí do základnej školy vo Svite, je žiačkou 6. ročníka. Mal. A. ukončil povinnú
školskú dochádzku. Mal. C. a A. chcú ostať žiť v jej domácnosti. V domácnosti s navrhovateľkou žije ďalší vnuk N. D., dieťa s ŤZP, ktorý je plnoletý. 3. Uznesením č. k. 14P/54/2024 - 8 z 23. 04. 2024 súd ustanovil mal. deťom: A. B., nar. XX. XX. XXXX a C. B., nar. XX. XX. XXXX, za procesného opatrovníka Úrad práce, soc. vecí a rodiny Poprad na zastupovanie v konaní vedenom na Okresnom súde Poprad pod spisovou značkou 14P/54/2024. 4. Uznesením Okresného súdu Poprad č. k. 14P/12/2024 - 13 z 02. 02. 2024 súd neodkladným opatrením zveril mal. A. B., nar. XX. XX. XXXX a C. B., nar. XX. XX. XXXX, do náhradnej osobnej starostlivosti L. B., nar. XX. XX. XXXX. L. B., nar. XX. XX. XXXX, trvale bytom E. XXX/X, D. je oprávnená a povinná mal. deti zastupovať v bežných veciach, vychovávať namiesto matky, vymáhať pre ne výživné a dbať pritom na pokyny súdu. Súd zaviazal matku F. B., nar. XX. XX. XXXX prispievať na výživu mal. detí sumou 30 % zo sumy životného minima podľa osobitného predpisu na každé nezaopatrené neplnoleté dieťa, a to na účet Úradu práce, sociálnych vecí a rodiny Poprad od vykonateľnosti tohto uznesenia. Uložil navrhovateľke v lehote 30 dní podať návrh vo veci samej, a to návrh na zverenie mal. detí do náhradnej osobnej starostlivosti. 5. Vo veci súd nariadil pojednávanie na deň 25. 09. 2024 na ktoré sa dostavili navrhovateľka a opatrovníčka mal. detí. Nedostavila sa matka mal. detí, u ktorej mal súd doručenie predvolania na pojednávanie riadne a včas vykázané a ktorá svoju neúčasť ospravedlnila e-mailovým podaním doručeným súdu 25. 09. 2024 z dôvodu nedostatku finančných prostriedkov a veľkej vzdialenosti súdu od jej miesta bydliska. Uviedla, že súhlasí, aby súd pojednával v jej neprítomnosti, rovnako súhlasila, aby súd zveril maloleté deti do náhradnej osobnej starostlivosti starej matky. 6. Súd vykonal dokazovanie výsluchom navrhovateľky, výsluchom zástupkyne opatrovníka mal. detí a oboznámením sa s obsahom spisu, a to návrhom, uznesením Okresného súdu Poprad č. k. 14P/12/2024 - 13 z 02. 02. 2024, odpoveďami na lustrácie účastníkov v Registri obyvateľov SR, správou ÚPSVaR Poprad z prešetrenia pomerov, vyjadrením matky z 25. 09. 2024 a obsahom pripojeného spisu tunajšieho súdu sp. zn. 14P/12/2024 a zistil nasledovné. 7. Navrhovateľka vo svojej výpovedi na pojednávaní zotrvala na podanom návrhu a uviedla, že mal. deti sú u nej, odkedy matka odišla. Deti ju počúvajú, pomáhajú jej v domácnosti. Obaja chodia do školy, mal. C. si plní povinnú školskú dochádzku, mal. A. chodí do druhého ročníka na strednú školu. Matka nie je v častom kontakte s deťmi, naposledy im volala pred dvoma týždňami. Peniaze na deti neposiela. Deti sú zdravé. Obe jej pomáhajú v domácnosti a chcú bývať aj naďalej u nej. Navrhovateľka je starobná dôchodkyňa. V domácnosti žije okrem nej, mal. C. a mal. A. aj ich starší brat, ktorý je už plnoletý a má svoju rodinu. 8. Zástupkyňa procesného opatrovníka vo svojej výpovedi na pojednávaní uviedla, že súhlasia s podaným návrhom. Náhradná osobná starostlivosť plní svoj účel. Deti navštevujú riadne školu, mal. C. navštevuje siedmy ročník ZŠ vo Svite, mal. A. navštevuje SOŠ polytechnickú vo Svite. Vzhľadom na vek starej matky a jej zdravotné problémy vykonali odporúčanie formou Centra pre deti a rodiny Poprad, ktoré vchádza do rodiny a za týmto účelom bola zvolaná aj prípadová konferencia, ktorá bola 29. 05. 2024 na obecnom úrade v Batizovciach, teda CDR Poprad je tejto rodine nápomocné. 9. Zo správy Úradu práce, soc. vecí a rodiny Poprad z 18. 09. 2024 vyplýva, že dôvodom podania návrhu na náhradnú rodinnú starostlivosť bola skutočnosť, že matka mal. deti opustila a zanechala ich v miestnej osade. Matka deti je vdova, invalidná dôchodkyňa, nevie čítať a písať, pozná zopár písmen podľa ktorých sa vie, ako tak podpísať. Matka poberala invalidný, sirotský dôchodok a prídavok na dieťa. Finančné prostriedky, ktoré poberala matka na mal. deti neboli využívané účelne a v prospech mal. deti. Mal. C. a A. sa v čase opustenia matkou zdržiavali u dospelých súrodencoch a najmä u starej matky. Dospelí súrodenci uviedli, že sami majú svoje rodiny a potvrdzujú, že situácia sa od smrti otca zmenila k horšiemu, matka sa o mal. C. a A. nestará, finančne na nich neprispieva, zanecháva ich opustených, čo sa stalo už niekoľkokrát aj predtým. Pri pohovore mal. C. a A. zhodne vyjadrili súhlas so zverením do náhradnej osobnej starostlivosti starej matky, L. B. u ktorej žijú od času po opustení matkou. Stará matka žije v dvojizbovom nájomnom byte v miestnej osade. Nájomný byt pozostáva zo vstupnej chodby, sociálneho zariadenia, kúpeľne, veľkej kuchyne a obývacej časti. Do bytu je privedená voda a elektrina, vykurovaná je tuhým palivom. Výška nájmu je 44 eur, platby sú uhrádzané pravidelne. V domácnosti
žije aj plnoletý vnuk, N. D. (ŤZP), ktorý bol v minulosti tiež zverený do náhradnej osobnej starostlivosti starej matky. Stará matka sa vie o A. a C. postarať, je zodpovedná, aktívne komunikuje s úradmi a na maloletých jej záleží. Mal. C. navštevuje základnú školu, je žiačkou 7. B triedy, ZŠ Mierová 134, Svit. Dochádzka do školy je pravidelná, stará matka so školou spolupracuje. Mal. A. ukončil povinnú školskú dochádzku. V súčasnosti je študentom SOŠ polytechnickej J. A. Baťu, Svit - odbor textilná výroba, opakuje prvý ročník z dôvodu neúspešnej skúšky v minulom školskom roku. Stará matka so školu spolupracuje a zaujíma sa o správanie a študijné výsledky žiaka. Školské inštitúcie neevidujú problémové správanie u detí. Maloletá C. a A. majú so starou matkou veľmi blízky vzťah, našli v nej oporu v neľahkom životnom období, stará matka im zabezpečuje plnú starostlivosť, vrátane zdravotnej. Matka sa o mal. deti vôbec nezaujíma, nekontaktuje ich, prenechala starostlivosť na príbuzných. Na základe podpísanej dohody medzi CDR Poprad a osobou, ktorá sa osobne stará o mal. deti bola začatá spolupráca na výkone opatrení a v súčasnosti vykonávanie opatrení ambulantnou formou stále prebieha. Na základe vyššie uvedených skutočností je zverenie mal. detí do náhradnej osobnej starostlivosti starej matky v prospech mal. detí a v ich najlepšom záujme a preto odporúčali návrhu vyhovieť. 10. Matka maloletých detí v emailovom podaní z 25. 09. 2024 uviedla, že jej príjem je tvorený invalidným dôchodkom, z ktorého hradí ubytovanie, na ktoré sa skladá s partnerom, a zároveň posiela výživné svojím deťom. Na výživnom má dlh, ktorý sa snaží splácať. V podaní zároveň uviedla, že súhlasí so zverením mal. A. a mal. C. do náhradnej osobnej starostlivosti starej matky. 11. V zmysle § 44 zákona č. 36/2005 Z. z. Zákona o rodine a o zmene a doplnení niektorých zákonov v znení neskorších predpisov (ďalej Zákon o rodine), v prípade, ak rodičia nezabezpečujú alebo nemôžu zabezpečiť osobnú starostlivosť o maloleté dieťa, rozhodne súd o náhradnej starostlivosti. Jednou z foriem náhradnej starostlivosti je náhradná osobná starostlivosť. 12. Podľa § 54 ods. 1 Zákona o rodine, náhradná osobná starostlivosť a pestúnska starostlivosť majú prednosť pred ústavnou starostlivosťou. Pred nariadením ústavnej starostlivosti je súd povinný vždy skúmať, či maloleté dieťa nemožno zveriť do náhradnej osobnej starostlivosti, a ak to nie je možné, do pestúnskej starostlivosti. 13. Podľa § 45 ods. 1 Zákona o rodine, ak to vyžaduje záujem maloletého dieťaťa, súd môže zveriť maloleté dieťa do náhradnej osobnej starostlivosti. Osobou, ktorej možno maloleté dieťa takto zveriť, sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, a spôsobom svojho života a života osôb, ktoré s ňou žijú v domácnosti, zaručuje, že bude náhradnú osobnú starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno v čase trvania odňatia dieťaťa zveriť maloleté dieťa do náhradnej osobnej starostlivosti na čas trvania odňatia dieťaťa. 14. Podľa § 45 ods. 2 Zákona o rodine, pri zverení maloletého dieťaťa do náhradnej osobnej starostlivosti uprednostní súd predovšetkým príbuzného maloletého dieťaťa, ak spĺňa ustanovené predpoklady. Ak sa má maloleté dieťa zveriť do náhradnej osobnej starostlivosti prarodiča, súrodenca maloletého dieťaťa alebo súrodenca rodiča maloletého dieťaťa, splnenie podmienky trvalého pobytu na území Slovenskej republiky sa nevyžaduje za predpokladu, že prarodič, súrodenec maloletého dieťaťa alebo súrodenec rodiča maloletého dieťaťa má evidovaný trvalý pobyt alebo iný obdobný pobyt na území členského štátu Európskej únie. 15. Podľa § 45 ods. 3 Zákona o rodine, v rozhodnutí súd vymedzí osobe, ktorej bolo maloleté dieťa zverené do náhradnej osobnej starostlivosti, jej rozsah práv a povinností k maloletému dieťaťu. 16. Podľa § 45 ods. 4 Zákona o rodine, osoba, ktorej bolo maloleté dieťa zverené do náhradnej osobnej starostlivosti, je povinná vykonávať osobnú starostlivosť o maloleté dieťa v rovnakom rozsahu, v akom ju vykonávajú rodičia; osoba, ktorej bolo maloleté dieťa zverené do náhradnej osobnej starostlivosti vykonávanej na území Slovenskej republiky, je povinná najmenej 30 dní pred dočasným premiestnením maloletého dieťaťa oznámiť súdu dočasné premiestnenie maloletého dieťaťa do cudziny na dobu dlhšiu ako tri mesiace spolu s údajom o mieste, účele a dĺžke pobytu v cudzine a o iných významných skutočnostiach súvisiacich s dočasným premiestnením. Právo zastupovať maloleté dieťa a spravovať
jeho majetok má iba v bežných veciach. Ak táto osoba predpokladá, že rozhodnutie zákonného zástupcu maloletého dieťaťa v podstatných veciach nie je v súlade so záujmom maloletého dieťaťa, môže sa domáhať, aby tento súlad pri konkrétnom rozhodnutí zákonného zástupcu preskúmal súd. 17. Podľa § 46 ods. 2 Zákona o rodine, maloleté dieťa možno zveriť do náhradnej osobnej starostlivosti jednému z manželov so súhlasom druhého manžela. 18. Na základe vykonaného dokazovania mal súd za preukázané, že je v záujme maloletého A. a maloletej C., aby boli zverení do náhradnej osobnej starostlivosti navrhovateľky – starej matky. Súd pri svojom rozhodovaní mal na zreteli ako prvoradé hľadisko záujem maloletých detí. Ďalej mal súd za preukázané, že matka toho času nemôže zabezpečovať starostlivosť o maloleté deti. Matka mal. deti opustila a zanechala ich v miestnej osade. Matka mal. detí je vdova, invalidná dôchodkyňa. O mal. deti sa vôbec nezaujíma, nekontaktuje ich, neprispieva na ich výživu a prenechala starostlivosť na príbuzných. Mal. C. a A. sa v čase opustenia matkou zdržiavali u dospelých súrodencov a najmä u starej matky. Pri pohovore mal. C. a A. zhodne vyjadrili súhlas so zverením do náhradnej osobnej starostlivosti starej matky, ktorá im zabezpečuje plnú starostlivosť, vrátane zdravotnej. Stará matka sa vie o mal. A. a mal. C. postarať, je zodpovedná, aktívne komunikuje s úradmi a na maloletých jej záleží. Mal. C. navštevuje základnú školu, je žiačkou 7. B triedy, ZŠ Mierová 134, Svit. Dochádzka do školy je pravidelná, stará matka so školou spolupracuje. Mal. A. ukončil povinnú školskú dochádzku. V súčasnosti je študentom SOŠ polytechnickej J. A. Baťu, Svit. Matka mal. detí súhlasila s tým, aby boli mal. deti zverené do náhradnej osobnej starostlivosti navrhovateľky. Z predloženej správy ÚPSVaR Poprad mal súd za preukázané, že navrhovateľka zabezpečuje maloletým deťom starostlivosť a maloleté deti vyjadrili súhlas s tým, že chcú zostať u svojej starej matky - navrhovateľky. Kolízny opatrovník maloletých detí odporúčal návrhu vyhovieť a zveriť maloleté deti do náhradnej osobnej starostlivosti navrhovateľky. Súd preto podanému návrhu vyhovel v celom rozsahu a zveril mal. A. B., nar. XX. XX. XXXX a mal. C. B., nar. XX. XX. XXXX, do náhradnej osobnej starostlivosti navrhovateľky L. B., nar. XX. XX. XXXX, nakoľko mal za preukázané, že matka osobnú starostlivosť o maloleté zanedbávala, nezvládala a naopak u starej matky majú obe deti vytvorené podmienky pre ich zdravý vývoj a vývin. Súd zároveň zrušil neodkladné opatrenie nariadené uznesením Okresného súdu Poprad č. k. 14P/12/2024 – 13 z 02. 02. 2024, nakoľko už bolo rozhodnuté vo veci samej. 19. Podľa § 62 ods. 1 a ods. 2 Zákona o rodine, je plnenie vyživovacej povinnosti rodičov k deťom ich zákonná povinnosť, ktorá trvá do času, kým deti nie sú schopné samé sa živiť. Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. 20. Podľa § 62 ods. 3 Zákona o rodine, každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. 21. Pri plnení si vyživovacej povinnosti rodičov k dieťaťu sa vychádza z individuálnych schopností, možností a majetkových pomerov každého z rodičov. Bez ohľadu na túto skutočnosť zákon o rodine ustanovuje, že v prípade vyživovacej povinnosti rodičov k deťom je každý rodič povinný plniť svoju vyživovaciu povinnosť v minimálnom rozsahu, a to vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného predpisu, ktorým je zákon č. 601/2003 Z. z. o životnom minime v spojení s opatrením Ministerstva práce, sociálnych vecí a rodiny Slovenskej republiky o úprave súm životného minima, ktorým sa každoročne upravujú sumy životného minima. V súčasnosti tak súdom určené výživné nemôže byť nižšie ako je to zákonom deklarovaných 30 % zo sumy životného minima na nezaopatrené neplnoleté dieťa alebo na nezaopatrené dieťa. Výživné v takto určenej minimálnej výške je teda povinný platiť každý rodič, teda aj ten, ktorý je bez akéhokoľvek príjmu či zamestnania, resp. nemá vyriešenú svoju bytovú otázku. 22. Súd po vykonanom dokazovaní dospel k záveru, že v aktuálnych schopnostiach a možnostiach matky mal. detí, ktorá je poberateľkou invalidného dôchodku, je prispievať na výživu maloletých detí mesačne v minimálnom zákonnom rozsahu, t. j. vo výške 30 % zo sumy životného minima na každé nezaopatrené neplnoleté dieťa podľa zákona č. 601/2003 Z. z. o životnom minime a o zmene a doplnení
niektorých zákonov, vždy do 15. dňa v mesiaci vopred na účet Úradu práce, sociálnych vecí a rodiny Poprad, odo dňa doručenia tohto rozsudku matke. 23. Podľa § 52 CMP, žiaden z účastníkov nemá nárok na náhradu trov konania, ak tento zákon neustanovuje inak. 24. Podľa § 57 CMP, o povinnosti nahradiť trovy konania, ak nejde o trovy konania štátu, rozhoduje súd len na návrh. 25. Podľa § 58 ods. 1 CMP, o nároku na náhradu a o výške trov konania rozhoduje súd v rozhodnutí, ktorým sa konanie končí. 26. O trovách konania súd rozhodol s poukazom na vyššie citované zákonné ustanovenia tak, že žiadnemu z účastníkov konania nepriznal nárok na náhradu trov konania, nakoľko si náhradu trov konania účastníci neuplatnili. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Prešove prostredníctvom Okresného súdu Poprad. V odvolaní sa má uviesť, ktorému súdu je určené, kto ho podáva, ktorej veci sa týka a čo sleduje, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh), musí byť podpísané a uvedená spisová značka konania (§ 127 a § 363 CSP). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolanie (§ 364 CSP). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 ods. 1 CSP). Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej (§ 365 ods. 2 CSP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci (62 ods. 1 CMP). Odvolacie dôvody možno meniť a dopĺňať až do rozhodnutia o odvolaní (§ 62 ods. 2 CMP). Ak nebude povinnosť uložená týmto rozhodnutím splnená v stanovenej lehote, možno sa jej splnenia domáhať návrhom na vykonanie exekúcie podľa osobitného predpisu, a ak ide o výkon rozhodnutia vo veciach starostlivosti o maloleté deti, mimo peňažnej povinnosti, výkon rozhodnutia o návrat maloletého do cudziny podaním návrhu na výkon rozhodnutia podľa Civilného mimosporového poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2024:8724201375.3 (dáta aktuálne k 14. 11. 2026). Záväzné je znenie zverejnené súdom.




